Stortinget oppfordrer til «godt naboskap» etter at det er blitt funnet avføring i heisen der 37 stortingspolitikere bor.

Onsdag gikk Stortinget til det steget å sende ut e-post til 37 av landets 169 stortingspolitikere. Der oppfordret de om å «utøve godt naboskap».

«Vi har fått flere meldinger om det ligger avføring i heisen på Vulkan! Det er sterkt beklagelig at vedkommende som er ansvarlig for dette ikke rydder opp etter seg. Vaktmester har tørket opp det verste, og vi har bestilt rengjøring. De skulle prøve å rekke det i dag. » stod det i e-posten fra Stortingets administrasjon.

I e-posten ble det også påpekt at en handlevogn måtte fjernes, da det ikke er lov «hensette noe som helst i trappeoppgang/svalgang/korridor da dette er rømningsvei».

– Dårlig kultur å bæsje i heisen

– Som familie- og kulturpolitisk talsperson for Ap vil jeg fastslå at det helt klart er dårlig kultur å bæsje i heisen. Det er heller ikke særlig familievennlig, da vi som har barn og barnevogner nå må bære begge deler ned 6-7 etasjer, slår Anette Trettebergstuen (Ap).

– Lukter det høyre- eller venstre-ekskrement?

– Kan ha vært sentrumsdiaré, svarer stortingsrepresentanten til TV 2.

– Jeg overlater etterforskningen og eventuell påtale samt spekulasjoner rundt hvem synderen kan være til justispolitisk talsperson Lene (Vågslid red. anm.) nede i fjerde etasje, sier Trettebergstuen.

DÅRLIG KULTUR: Anette Trettebergstuen (Ap) sier at avføringen har gitt praktiske utfordringer. Foto: Gorm Kallestad

Har etterforsket saken

Arbeiderpartiets justispolitiske talsperson, Lene Vågslid, lover sin partifelle at hun har forsøkt å etterforske saken.

– Jeg har forsøkt å etterforske saken. Dessverre ingen gjennombrudd, så saken henlegges fra min side. Så får vi bare håpe det var fra et dyr, sier hun til TV 2.

– Som medlem i Stortingets utdanningskomite vil jeg se på om skoleverket her har gjort jobben sin, og om riktig bæsjekultur må inn i opplæringa, sier Martin Henriksen (Ap).

HENLAGT: Lene Vågslid (Ap) har henlagt saken. Foto: Håkon Mosvold Larsen

SV-nestleder Torgeir Knag Fylkesnes klamrer seg til håpet om at avføringen ikke tilhører et menneske.

– Som nestleder i det sosialt orienterte partiet SV håper jeg det er et dyr som står bak denne handlingen. Håper også at det ikke er innvalgt på Stortinget. I disse tider må vi klamre oss til håpet, sier Fylkesnes til TV 2.

– Luktet forferdelig

Fremskrittspartiets Helge Andre Njåståd kom tirsdag kveld hjem fra harryhandel med partifelle Silje Hjemdal.

– Vi vestlendinger synes jo det er artig og med de dyre avgiftene på alkohol og sjokolade tok vi en tur, sier Njåstad til TV 2.

Men synet som møtte Frp-politikeren, sørget for at sjokoladesuget ble kraftig svekket:

– Det lukta jo forferdelig både i inngangspartiet og i heisen, sier Njåstad.

Njåstad nekter befatning med saken og sier harryturen til Sverige er hans alibi.

Frps Erlend Wiborg har også alibi. Han er hjemme i Moss:

– Jeg har heldigvis alibi all den tid jeg er i pappapermisjon, sier han.

HAR ALIBI: Helge André Njåstad (Frp) i stortingssalen før finanstalen i forbindelse med regjeringens fremleggelse av statsbudsjettet for 2019. Foto: Håkon Mosvold Larsen

– Jeg bruker toalettet ved behov

Høyres helsepolitiske talsperson, Sveinung Stenseng, skriver til TV 2 at han bruker toalettet ved behov.

– Hunden min bor i Haugesund. Jeg bruker toalettet ved behov. Jeg har aldri brukt handlevogn til mine små innkjøp. Så jeg føler meg ikke mistenkeliggjort.

Partifelle Tage Pettersen (H) sier han var på utenlandsreise.

– Føler meg derfor ikke skyldig. Men jeg fikk jo et lite sjokk når e-posten kom. At folk (uansett hva/hvem) ikke rydder etter seg når uhellet er ute er jo bare trist, skriver Pettersen.

Ingalill Olsen (Ap) tror avføringen tilhører en hund.

– Jeg tror det var en hund, men har helt bevisst gått trappene istedenfor å undersøke saken selv, sier stortingsrepresentanten.

– Situasjonen er håndtert

– Vi er opptatt av at det skal være bra for representantene å bo i pendlerboligene sine. E-posten viser at situasjonen ble håndtert og at det ble ryddet opp, sier Monika Tyvold i Stortingets administrasjon til TV 2.

Stortinget forteller at renhold ble bestilt så fort de fikk melding om hendelsen.

– Utover det er det ikke gjort noe mer med dette.